Atický červenofigúrový kylix, znázorňuje jazdca, Eufronios (signovaný ako hrnčiar) a Onésimos (maliar), cca 500 - 490 pred Kr. Objavený vo Vulci
Černenofigúrový atický kylix, zobrazujúci hetéru hrajúcu hru kottabos na symposiu, cca 500 pred Kr. Múzeum J. Paula Gettyho, Los Angeles
**Onésimos** (starogr. *Ονήσιμος* – *„Užitočný"*) bol staroveký aténsky hrnčiar a maliar červenofigúrových váz, činný približne v rokoch 505 až 485 pred Kr.

Onésimos pôsobil v Aténach. Špecializoval sa na zdobenie červenofigúrových váz, predovšetkým čaší zv. kylix, a to väčšinou typu B. Bol žiakom Eufronia, pre ktorého, ako sa zdá, pracoval výlučne ako hrnčiar (neskôr možno krátko ako maliar). Dosvedčuje to červenofigúrový kylix z Louvru, znázorňujúci jazdca na koni, ktorý Eufronios po skončení svojej maliarskej kariéry signoval ako hrnčiar a Onésimos ako maliar (Eufronios sa podpísal do tonda čaše, zatiaľ čo fragmentárny podpis na vonkajšku, ktorý je dnes sotva viditeľný, identifikuje Onésima ako maliara). Zachovalo sa okolo 150 jeho diel. Najmenej 10 váz (väčšinou čaší), zdobených jeho maľbami, nesie Eufroniov podpis ako hrnčiara a ďalšie mu boli pripísané hlavne na základe jeho štylistických maliarskych čŕt. Jeho diela sú v mnohom podobné dielam majstra Eufronia, ktorý ho po rokoch spolupráce ovplyvnil. 

Červenofigúrový kylix z Bostonu (*MFA 95,27* z Múzea výtvarného umenia), ktorý je obzvlášť pederastický, má nápisy *PANAITIOS KALOS* „Panaitios je pekný" a *KALOS HO PAIS* „chlapec je pekný". Onésimos pri niektorých svojich nápisoch *kalos* používal meno *Panaitios*, čo mnohých privádzalo k presvedčeniu, že existoval maliar menom *Panaitios*, ktorý pracoval pred ním (napr. britský klasický archeológ John Beazley). Dnes je väčšina odborníkov presvedčená, že tu ide o totožného umelca. Ďalším takým príkladom sú tri Onésimom maľované červenofigúrové čaše, ktoré majú nápis *LYKOS KALOS* „Lykos je pekný".

Onésimove maľby sú starostlivo usporiadané tak, aby ladili s tvarom vázy. Škálu maliarskych tém mal mimoriadne rôznorodú. Obľuboval scény z každodenného života, scény zo symposií (často nemravné), možno najviac palestralne scény („zo zápasníckej školy" ), mýty spracovával len zriedkavo. Lak na Onésimovych vázach je dosť matný a väčšinou nanášaný pruhovaným spôsobom, postavy sú obkresľované pomerne hustým štetcom. Povrch mnohých jeho váz je zle zachovaný (možno kvôli zloženiu laku). Pre Onésima je typický jednoduchý lomený meander (ornament z pravouhlej lomenej čiary) ako rám tonda, t. j. maľby kruhového tvaru na dne čaše. Onésimos experimentoval s technickými možnosťami vo svojom remesle, pri čom sa mu podarilo významne prispieť vo vývoji maliarskej techniky na bielom podklade. Na vrchole svojej kariéry bol možno najzručnejším maliarom váz v Aténach.

Referencie
----------

1. ↑  Lukas de Blois, R.J. van der Spek. *An Introduction to the Ancient World*. Abingdon : Routledge, 2019. ISBN 978-13-5124-544-9. S. 268.
2. 1 2 3 4  Susanne Pfisterer-Haas. *Corpus vasorum antiquorum*. München : C.H.Beck, 2010. ISBN 978-34-0660-761-5. S. 18.
3. 1 2 3 4 5  Gordon Campbell. *The Grove Encyclopedia of Classical Art and Architecture*. Oxford : Oxford University Press, 2007. ISBN 978-01-9530-082-6. S. 150.
4. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 399.
5. ↑  Anne Mackay. *Orality, Literacy, Memory in the Ancient Greek and Roman World*. Leiden : BRILL, 2008. ISBN 978-90-4743-384-2. S. 101.
6. 1 2  Andrew J. Clark, Maya Elston, Mary Louise Hart. *Understanding Greek Vases*. Los Angeles : Getty Publications, 2002. ISBN 978-08-9236-599-9. S. 54-55.
7. ↑  Michael Kaylor. *The Collected Works & Commissioned Biography of Edward Perry Warren*. Brno : Masarykova univerzita, 2014. ISBN 978-80-2107-634-1. S. 49.
8. ↑  Anne Mackay. *Orality, Literacy, Memory in the Ancient Greek and Roman World*. Leiden : BRILL, 2008. ISBN 978-90-4743-384-2. S. 16.
9. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 230.
10. ↑  Cedric G. Boulter. *Greek Art*. Leiden : BRILL, 1985. ISBN 978-90-0407-079-0. S. 20.
11. ↑  The J. Paul Getty Museum. *Greek Vases in the J. Paul Getty Museum*. Malibu : Getty Publications, 1991. ISBN 978-08-9236-184-7. S. 41.

Iné projekty
------------


|  |  |
| --- | --- |
| Portal | Umelecký portál |

Commons
* Spolupracuj na Commons Commons ponúka multimediálne súbory na tému **Onésimos (maliar)**